**Santtu Oskari Mörö** (s. 31. tammikuuta 1993 Lohja) on suomalainen juoksija, jonka päälaji on 400 metrin aitajuoksu. 

Mörö pitää hallussaan 400 metrin aitajuoksun Suomen ennätystä ajalla 49,04 ja 200 metrin aitajuoksun Suomen ennätystä ajalla 23,24.

Hän edustaa Esbo IF:ää. Aikaisemmin Mörö edusti Länsi-Uudenmaan Urheilijoita. Hänen valmentajanaan toimi kymmenen vuoden ajan, maaliskuuhun 2018 saakka Atte Pettinen, aiemmin lisäksi Jukka Heinänen. Mörö on yltänyt kahdesti EM-kilpailujen loppukilpailuun parhaana sijoituksenaan neljäs.

Ura
---

### SM-kisat

Kalevan kisoissa Mörö on voittanut 400 metrin aitajuoksun SM-kultaa Lahdessa 2012, Kuopiossa 2014, Porissa 2015, Seinäjoella 2017 ja Lappeenrannassa 2019 sekä hopeaa Turussa 2020. 400 metrillä hän saavutti hopeaa  Oulussa 2016. Viestijuoksun SM-kilpailuissa Mörö on saavuttanut 4 × 100 metrin viestissä kultaa 2020 ja pronssia 2011 sekä 4 × 400 metrin viestissä hopeaa vuosina 2014 ja 2020.

Sisäratojen SM-kilpailuissa Mörö on saavuttanut 400 metrillä kultaa 2013 ja 2016 ja hopeaa 2011 sekä viesteissä kultaa 2014 ja 2020 ja hopeaa 2015 ja 2016.

### Arvokisat ja maaottelut

Mörö selviytyi Singaporen nuorten kesäolympialaisissa 2010 400 metrin aitajuoksussa loppukilpailuun. Loppukilpailussa hän juoksi alun perin viidenneksi ajalla 51,80, mutta hänet hylättiin hänen ylitettyään seitsemännen aidan sääntöjen vastaisesti. Alle 20-vuotiaiden EM-kilpailuissa Tallinnassa 2011 Mörö oli seitsemäs ajalla 51,06. Barcelonan alle 20-vuotiaiden MM-kisoissa 2012 hän eteni finaaliin kauden parhaalla suomalaisajalla 50,89. Finaalissa Mörö oli kuudes sivuten omaa ennätystään 50,80.

Mörö kilpaili aikuisten maaottelussa ensimmäisen kerran Tampereen hallimaaottelussa 2011 sijoittuen 300 metrin aitajuoksussa kolmanneksi. Helsingin EM-kilpailuissa 2012 Mörö karsiutui alkuerissä kauden parhaalla ajallaan 51,59 s. Zürichin EM-kilpailuissa 2014 Mörö teki 400 metrin aitojen alkuerässä uuden ennätysaikansa 49,97. Välierässä hän juoksi uuden Suomen ennätyksen 49,08 ja eteni loppukilpailuun. Aitafinaalissa Mörö juoksi ajan 50,14 ja sijoittui kahdeksannelle sijalle. Seuraavana vuonna hän sijoittui kuudenneksi alle 23-vuotiaiden EM-kilpailuissa.

Amsterdamin EM-kilpailuissa 2016 Mörö juoksi itsensä loppukilpailuun tekemällä välierässä kauden parhaan aikansa 49,37, joka samalla alitti myös Rion olympialaisten aikarajan Loppukilpailussa Mörö juoksi ajan 49,24 sijoittuen neljänneksi.

Rion olympialaisissa 2016 Mörö juoksi alkuerässä uuden Suomen ennätyksen 49,04. Välierissä hän juoksi ajan 49,75 karsiutuen loppukilpailusta.

Henkilökohtaiset ennätykset
---------------------------

### Ulkoradat

| *Laji* | *Aika* | *Paikka* | *Päivä*  |
| --- | --- | --- | --- |
| 400 m | 47,40 | Helsinki | 30. elokuuta 2014 |
| 400 m aj | 49,04 SE | Rio de Janeiro | 15. elokuuta 2016 |
| 200 m aj | 23,24 SE | Lahti | 7. kesäkuuta 2020 |

### Sisäradat

| *Laji* | *Aika* | *Paikka* | *Päivä* |
| --- | --- | --- | --- |
| 400 m | 49,12 | Helsinki | 27. tammikuuta 2013 |
| 300 m aj | 36,59 | Tampere | 24. helmikuuta 2013 |

Lähteet
-------

1. ↑  Joska Saarinen HS: Oskari Mörö juoksi Riossa uuden Suomen ennätyksen – välierät luvassa tiistaina *Helsingin Sanomat*.  15.8.2016. Viitattu 21.7.2022.
2. ↑  Nyt jysähti! Oskari Mörö tykitti Suomen ennätyksen erikoismatkalla – "Tuli puskista" *www.iltalehti.fi*. Viitattu 21.7.2022.
3. ↑  Oskari Mörön ja Atte Pettisen yhteistyö päättyi.  *Turun Sanomat*, 27.3.2018, s. 24.
4. 1 2 3 4 5 6  Oskari Mörö Tilastopaja (vaatii kirjautumisen, maksullinen palvelu).
5. ↑  Koivu viides, Mörö hylättiin Singaporessa (Arkistoitu sivu) *Yleisurheilun Kuvalehti*.  23.8.2010. Viitattu 24.7.2016.
6. ↑  Nieminen, Mikko: Meri Rantanen juoksi vitosella vitoseksi (Arkistoitu sivu) *Yleisurheilu.fi*.  24.7.2011. Suomen Urheiluliitto. Viitattu 24.7.2016.
7. ↑  Mörö finaaliin kauden kärkiajalla *Yle Urheilu*.  12.7.2012. Viitattu 24.7.2016.
8. ↑  400 metres hurdles men *14th IAAF World Junior Championships*. IAAF. Viitattu 24.7.2016. (englanniksi)
9. ↑  Saarinen, Ossi: Mörö Suomen aituritrion valopilkku *Yle Urheilu*.  27.6.2012. Viitattu 24.7.2016.
10. ↑  Parkkinen, Jaakko: Mörö täydensi aiturien upeat alkuerät - molemmat juoksivat välieriin *Yle Urheilu*.  12.8.2014. Viitattu 24.7.2016.
11. ↑  Aaltonen, Henni: Oskari Mörö juoksi aitojen välierissä Suomen ennätyksen ja pääsi loppukilpailuun *Yle Urheilu*.  13.8.2014. Viitattu 13.8.2014.
12. ↑  Lehtisaari, Matti: Mörö: Loppusuora oli todella pitkä *Yle Urheilu*.  15.8.2014. Viitattu 15.8.2014.
13. ↑  Oskari Mörö hurjalla kirillä EM-finaaliin! Olympiaraja rikki *iltalehti.fi*.  7.7.2016. Viitattu 7.7.2016.
14. ↑
15. ↑  Oskari Mörö jäi seitsemänneksi omassa välierässään - "En päässyt missään vaiheessa lentoon" *iltalehti.fi*. Viitattu 17.8.2016.

  


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |